b'\n_START_ARTICLE_\nNagrada Adelberta von Chamissa\n_START_PARAGRAPH_\nNagrada Adelberta von Chamissa je nem\xc5\xa1ka knji\xc5\xbeevna nagrada, ki jo podeljujejo od leta 1985, in sicer avtorjem knji\xc5\xbeevnih del, ki pi\xc5\xa1ejo v nem\xc5\xa1kem jeziku, vendar njihov materni jezik ni nem\xc5\xa1\xc4\x8dina. Nagrado podeljuje nem\xc5\xa1ki Sklad Roberta Boscha (nem. Robert Bosch Stiftung) in z njo nagrajuje izstopajo\xc4\x8de knji\xc5\xbeevne avtorje, katerih literarna dela zaznamujejo njihovo spremembo kulturnega okolja v preteklosti. Prejemnike nagrade razglasijo na frankfurtskem knji\xc5\xbenem sejmu, sve\xc4\x8dana podelitev pa poteka v M\xc3\xbcnchnu. Vsako leto podeljujejo glavno nagrado v vrednosti 15.000 \xe2\x82\xac ter dve drugi nagradi (nem. F\xc3\xb6rderpreis) v vrednosti 7000 \xe2\x82\xac. Nagrado so poimenovali po nem\xc5\xa1kem pesniku francoskega porekla \xe2\x80\x93 Adelbertu von Chamissu, saj je tudi on, kakor tudi vsi nagrajenci, \xc5\xbeivel v okolju tujega jezika in kulture. Prejemniki nagrade niso le dobri pisatelji, ampak predstavljajo tudi zgled za mlade ljudi, ki so v tujo dr\xc5\xbeavo pri\xc5\xa1li kot priseljenci. Posebnost podeljevanja Chamisso nagrade je tudi v tem, da Sklad Roberta Boscha z razli\xc4\x8dnimi aktivnostmi (npr. z literarnimi ve\xc4\x8deri) spodbuja bralce k branju nagrajenih del, posebej v \xc5\xa1olah, gledali\xc5\xa1\xc4\x8dih in knji\xc5\xbenicah, prejemnike nagrad pa podpira tudi s podeljevanjem delovnih \xc5\xa1tipendij. Skupno vsem nagrajencem je izbira nem\xc5\xa1kega jezika za svoje umetni\xc5\xa1ko ustvarjanje. Prejemniki nagrade se v svojih delih dotikajo razli\xc4\x8dnih tematik, veliko pa pi\xc5\xa1ejo tudi o iskanju lastne identitete.\n_START_SECTION_\nZgodovina nagrade\n_START_PARAGRAPH_\nV 50. letih se je v Nem\xc4\x8diji zaradi ugodnih gospodarskih razmer mo\xc4\x8dno pove\xc4\x8dal dele\xc5\xbe priseljencev. Tako je za\xc4\x8dela nastajati tudi posebna vrsta literature, ki so jo najprej ozna\xc4\x8devali z izrazom\xc2\xa0\xc2\xbbliteratura gostujo\xc4\x8dih delavcev\xc2\xab\xc2\xa0(nem. Gastarbeiterliteratur), kasneje, v 80. letih, so jo poznali pod imenom\xc2\xa0\xc2\xbbliteratura migrantov\xc2\xab. Danes gre za literaturo, ki ji ne pripisujejo ve\xc4\x8d posebnih oznak in predstavlja pomemben del sodobne nem\xc5\xa1ke literature. Velike zasluge za za\xc4\x8detek podeljevanja nagrade ima Harald Weinrich (nem\xc5\xa1ki pisatelj, esejist in pesnik), ki se je konec 70. let prej\xc5\xa1njega stoletja za\xc4\x8del zavzemati za tovrstno literaturo. Avtorji so tako za\xc4\x8deli dobivati prilo\xc5\xbenosti na nagradnih nate\xc4\x8dajih in bili dele\xc5\xbeni podpore Goethe-Instituta. Do danes so nagrado prejeli pisci iz ve\xc4\x8d kot 20 razli\xc4\x8dnih dr\xc5\xbeav, prva sta jo l. 1985 prejela Aras \xc3\x96ren (glavna nagrada) in Rafik Schami (druga nagrada).'